2 Timoteyo
1 Une Paulo, ndumetume jwa Klistu Yesu junasagulidwe mwakusaka kwa Mlungu mwakamulana ni chembecheyo chatukwete chakupata umi kupitila mwa Klistu Yesu, 2 ngumlembela mmwejo Timoteyo, mwanangu jwapamtima.
Nguŵenda kuti Mlungu jwali Atati soni Klistu Yesu Ambuje ŵetu amlosye umbone mtima wekulungwa, amtendele chanasa soni ampe mtendele.
3 Ngumyamichila mnope Mlungu jwele jwangumtendela utumiki wapajika mpela mwaŵatendele achinangolo ŵangu, soni ngutenda utumiki welewu ni chikumbumtima cheswela. Ngumyamichilasoni Mlungu ligongo pangupopela mwakumchondelela chilo ni musi, ngangusaliŵalila kumpopelela mmwejo. 4 Pangukumbuchila misosi jenu, ngusaŵa jwakusachilila kumwona, ni chakulinga chakuti mbe jwakusangalala mnope. 5 Pakuŵa ngukumbuchila ya chikulupi chenu changali chinyengo, chele chatandite kuŵa mwa anganga ŵenu Loisi soni mama ŵenu Yunike, chelesoni ngusimichisya kuti chili mwa mmwejo.
6 Paligongo lyeleli ngumkumbusya kuti mpitilisye kuwutendekasya mtuka wa Mlungu wawuli mwa mmwejo kuti ukoleleje mpela moto. Mtuka welewu mwawupochele panamsajiche makono gangu. 7 Pakuŵa Mlungu nganatupa msimu wakututendekasya woga, nambo ŵatupele msimu wakututendekasya kuti tukole machili, tuŵe ŵachinonyelo soni kuti tuŵe ŵaganisya chenene. 8 Myoyo mkatendaga sooni pamkutendela umboni ya Ambuje ŵetu kapena pamkutendela umboni ya une, jwandili kapolo ligongo lya Ambujewo. Nambo mŵe ŵakoseka kulagasidwa ligongo lya ngani syambone, mwakwegamila machili ga Mlungu. 9 Jwalakwe ŵatukulupwisye soni ŵatuŵilasile kuti tuŵe ŵaswela, ngaŵaga ligongo lya masengo getu, nambo ligongo lyakusaka kwakwe soni ligongo lya umbone mtima wakwe wekulungwa. Jwalakwe ŵatupele umbone mtima welewu kalakala mnope kupitila mwa Klistu Yesu. 10 Nambo apano yeleyi yimanyiche chenene ligongo lya kuwonechela kwa Mkulupusyo jwetu Klistu Yesu, jwele jwamasisye chiwa, soni kupitila mu ngani syambone jwalakwe atumanyikasyisye m’weji yampaka tutende kuti tuŵe ni umi soni chilu changajonasika. 11 Ligongo lya ngani syambone syelesi uneji nasagulidwe kuŵa jwakulalichila, jwandumetume soni jwakwiganya.
12 Ni ligongo lyakwe uneji ngusimana ni yakusawusya, nambo ngangutenda sooni. Pakuŵa ngummanyilila jwele jwangumkulupilila, soni ngukulupilila kuti chachisamalila yindu yambisile mmyala mwakwe mpaka palisikulyo. 13 Mpitilisye kugasunga chenene maloŵe gasyesyene* gamwagapikene kwa une kuti gaŵe chisyasyo chakuti mkuyeje, soni mpitilisye kulosya chikulupi soni chinonyelo mpela mundu jwamli jwakamulana ni Klistu Yesu. 14 Msunje chenene chipanje chelechi chele mwapochele kupitila mwa msimu weswela wawuli mwa m’weji.
15 Mmwejo mkumanyilila kuti ŵandu wosope ŵa mu chigawo* cha Asiya andesile une. Ŵane mwa jemanjaji ali Figelo ni Helemogene. 16 Nguŵenda kuti Ambuje ŵalosye umbone ŵa mliŵasa lya Onesifolo, pakuŵa jwalakwe ŵaliji mkulimbikasya une ndaŵi ni katema, soni nganatendaga sooni ligongo lya maunyolo gangu. 17 Jwalakwe paŵayiche ku Loma ŵasosilesosile une mpaka ŵasimene. 18 Nguŵenda kuti Ambuje amkamuchisye jwalakwejo kuti chapate umbone wakutyochela kwa Yehofa palisikulyo. Sonitu mmwejo mkumanyilila chenene ya masengo gosope gakutumichila gaŵakamwile jwalakwejo ku Efeso.
kin_Latn nya_Latn tum_Latn tum_Latn tum_Latn tum_Latn tum_Latn